Manhardeep Singh

Az univerzum 12 törvénye

Manhardeep Singh

Az univerzum

12 törvénye

Budapest, 2024

A mű eredeti címe: 12 Laws of the Universe

A mű először a szerző, Manhardeep Singh magánkiadásában jelent meg 2021-ben.

© Manhardeep Singh, 2021

© Bioenergetic Kiadó Kft., 2024

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-691-0

© Fordította: Juhász Gabriella

Főszerkesztő: Kajtár-Schneider Krisztina

Felelős szerkesztő: Klimó Petra

Borítóterv: Vancsura Olga

Minden jog fenntartva.

Tartalom

Bevezetés

1. Az isteni egység törvénye

2. A rezgés törvénye

3. A vonzás törvénye

4. A megfelelés törvénye

5. A cselekvés törvénye

6. Az ok-okozat törvénye

7. A viszonzás törvénye

8. Az energia örök átalakulásának törvénye

9. A relativitás törvénye

10. A polaritás törvénye

11. A ritmus törvénye

12. A nemek törvénye

Összefoglalás

A szerzőről

Bevezetés

A törvények természete

A szótárak szerint a törvény valami olyasmi, amit kötelező erejűnek vagy elkerülhetetlen hatásúnak tekintünk. Roppant fontos megérteni, hogy minden törvény a megfoghatatlan, de hatékony erő létezésének megvalósulása. Vegyük például a gravitáció törvényét: nem látjuk, nem érezzük, mégis létezik. És létezése hat a bolygón jelenlévő összes emberre.

Az egyetemes törvények közös jellegzetességei a következők:

Megfoghatatlanság – A 12 törvény azoknak az erőknek a megvalósulása, amelyek léteznek, és a bolygón lévő összes élőlényt érintik. Ugyanakkor megfoghatatlanok és láthatatlanok. Nem lehet őket megérinteni vagy érezni.

Határtalanság – Az univerzum 12 törvénye határtalan. Nem kötődnek egy adott területhez, és nem ismernek országhatárokat. Mindenhol léteznek, akárcsak a levegő.

Időtlenség – A 12 törvény időtlen. Mindig is voltak, vannak, és mindig is lesznek. Mostanra ismertük fel a létezésüket.

Vegyük például a vonzás törvényét, amelyről valószínűleg már mindenki hallott – holott a vonzás törvénye csupán a jéghegy csúcsa...

A vonzás törvénye Rhonda Byrne A Titok (Budapest, 2007, Édesvíz Kiadó) című könyvével és filmjével került reflektorfénybe. Sokan azonban nem tudják, hogy nemcsak egy, hanem 12 egyetemes törvény létezik, és sokan úgy vélik, hogy a vonzás törvénye A titoknak köszönheti, hogy közismertté vált.

A vonzás törvénye valóban csak egy az univerzum 12 törvénye közül. Ezek a törvények együtt működnek. A vonzás törvénye önmagában olyan, mintha csali nélküli horoggal próbálnánk halat fogni.

12 egyetemes törvény vagy alapelv?

Azt tanácsolom, tanulmányozd ezeket az alapelveket, nem feledve, hogy nem jelentik a dolgok alfáját és ómegáját. Amennyire meg tudom ítélni, ezek a törvények segítenek megbirkózni a mindennapi élethelyzetekkel. Olyan esetekben, amikor a dolgok láthatóan nem a terveim szerint haladnak, segítenek leküzdeni a kihívásokat. Segítenek átkeretezni a körülményeket, és így jobban megértem a történéseket.

Itt fontos megjegyezni, hogy a törvények megértéséhez nyitva kell tartanunk az elménket, hiszen a tudás és a megértés örökké változik és bővül. Ez a 12 egyetemes törvény a tudomány, a szellem és a metafizika ötvözete. Tekintsük őket olyan irányelveknek, amelyek segítenek megérteni az egyetemes intelligencia szerveződését.

„A 12 törvény megértésével megtudjuk, hogyan lehet az életet minden szinten uralni, és betekintést nyerünk abba, mi mindent tehetünk céljaink elérése érdekében – mondja Novalee Wilder numerológus és író, aki a klienseinek tartott üléseken az univerzum törvényeivel dolgozik. – A törvények megmutatják, hogyan kerültünk oda, ahol vagyunk, hogyan bízzunk, és hogyan használjuk őket arra, hogy áramlást keltve eljussunk valahová máshová.” Más szóval, a törvények térképként segítenek abban, hogy a legtöbbet hozzuk ki az életünkből.

Készen állsz a törvények alkalmazására? Olvass tovább, hogy megismerd az univerzum 12 alaptörvényét, és megértsd, hogyan hatnak életünkre, és hogyan használhatjuk erejüket.

Mi az univerzum 12 törvénye, és honnan származnak?

Úgy tartják, az univerzum 12 törvénye világunk megváltoztathatatlan képződménye, amelyet az ősi kultúrák ösztönösen ismernek. A törvényeket a hawaii ho’oponoponóval, a szabadságért végzett meditációval szokták kapcsolatba hozni. Néhány törvény azonban az ókori egyiptomi hermetikus filozófiában is megtalálható.

Az ősi törvények listája kiállta az idő próbáját, ezért mind Shannon Kaiser, mind Vasavi Kumar és még sokan mások szerte a világon ma is hivatkoznak rájuk. „Mindegyik törvény lényege, hogy szeretettel és örömmel irányítsuk életünket” – magyarázza Kaiser.

A világ spirituális szabályaira gondolva talán egyből a vonzás törvénye jut eszedbe. Kiderül azonban, hogy az egymással összefüggő spirituális törvények egész hálózatot alkotnak, amely életed minden aspektusát érinti. Sőt, a szabályok, amelyekkel nincs is különösebb tennivalód, segítik a vonzás törvényének érvényesülését.

Az univerzum 12 törvényét gyakran együtt emlegetik a ho’oponopono gyógyítómódszerrel. Mindegyik törvény valami egyedit tanít nekünk a jóllétről, a boldogságról és a sikerről. A spirituális törvények megértésével világossá válik, hol is a helyed a világban. Könyvünk ezt a 12 törvényt ismerteti és foglalja össze. Abban is segít, hogy megértsd, hogyan hatnak ezek a törvények rád és világszemléletedre.

1.
Az isteni egység törvénye

Minden mindennel összefügg

Az univerzum első és legalapvetőbb törvénye az isteni egység törvénye. Középpontjában az áll, hogy minden mindennel összekapcsolódik. Érzékszerveinket meghaladóan minden gondolatnak, cselekedetnek és eseménynek köze van minden máshoz. Más szóval, minden választásod, szavad, vágyad vagy meggyőződésed hatással van a világra és életed  szereplőire.

Mi mind kapcsolódunk egymáshoz: te, a kutyád, a hal, amit vacsorára ettél, a főnököd és Dwayne, a sarki kávézó idegesítő pultosa. Igen, te és Dwayne ugyanonnan jöttök, és energetikailag összekapcsolódtok. Ezt talán nehéz elhinni, mert az egónk nagyon jó abban, hogy kiemelje az egyéniségünket és a különbözőségünket is. Természetesen egyediek vagyunk, de ez csak a valóság egyik szintjére, a fizikai szintre vonatkozik. Te és én mindketten ugyanannak az energiának a fizikai kifejeződései vagyunk. Valójában minden élőlény ugyanannak a forrásenergiának a megnyilvánulása. Ez az isteni egység törvénye.

i

„Az emberek általában részekre szabdalják a valóságot, és így nem is tudják észlelni a jelenségek egymásra utaltságát. Az egy mindenben és minden egyben való meglátása azt jelenti, hogy áttörtük a valóság érzékelését leszűkítő, súlyos korlátot.”

– Thich Nhat Hanh